Suzanne Perlman

**Suzanne Perlman** (☆ 18 di òktober 1923 na Budapest - † 26 di ougùstùs 2020 na London) tabata un pintor húngaro-hulandes. El a kosecha fama ku su portrètnan ekspreshonista i kuadronan paisahista i ta wòrdu konsiderá komo artista antiano, aunke el a produsí obranan den tres kontinente..

## Biografia
Suzanne Sternberg a nase na Budapest den un famia hudiu ortodokso, ku tabatin un galeria di arte i antik. Na edat di 17 aña e ta kasa ku un komersiante hulandes, Henri Perlman i ta bai biba na Rotterdam. Ku e menasa di persekushon nazi nan ta hui di Oropa logrando pa subi un barku dia 22 di yüni 1940 na Bordeaux, Fransia rumbo pa Kòrsou. 

### Kòrsou
Na Willemstad e pareha ta habri "Fanny's Shop", un negoshi na Hendrikplein ku tabata bende arte, souvenir i ophetonan antik. Henri i Suzanne Perlman ta haña tres yu hòmber.  Banda di traha den e negoshi Suzanne Perlman tabata koresponsal pa Reuters y tabata skirbi resensia di arte i músika. E ta kuminsá pinta usando e piso riba e tienda komo su tayer. Despues di Guera Mundial II e ta bay studia na e skol di arte di Universidat di Columbia na New York, Instituto Allende na México i  Saint Martin's School of Art na London. Komo ku e no tabata por komunika adekuadamente na Papiamentu su obranan tabata sirbi komo vehíkulo pa ekspresá su apresio pa e isla i su poblashon. Inspirá pa Van Gogh e tabata ser atraé pa e hende humilde i trahadó, pintando potrèt di entre otro bendedó riba kaya, hungadó di domino riba kaya, bailadó ritual i tokadó di tambú. E ta desaroyá un estilo ekspreshonista i tabata usa kolónan buyá, spesialmente den su obranan inisial. Durante su tempo na Kòrsou e ta wòrdu selekshoná den dékada 60 pa partisipa na tayer bou guia di Oskar Kokoschka na Salzburg.

### New York
Desde fin di añanan sesenta e ta muda pa New York, unda e ta kontinua su estudio na Art Students League of New York komo alumno di Sidney Gross, artista i pintor merikano. E ta profundisá su mes den e movementu di ekspreshonismo abstrakto i tabata traha obranan abstrakto den kual ainda tabata radia e palet kolorido di Kòrsou.

### London
Despues di e morto di su kasá na 1983 Perlman ta bai biba na London serka di su famia. E mudansa ta tresé un renasementu den su bida i su pintamentu. Tema di su pinturanan tabata London su parkenan, kamindanan yen tráfiko, bida nokturno i su bistanan arkitektóniko.

Perlman a keda aktivo komo pintor te su morto na e edat di 96 aña na 2020. Na 2009 e ta wòrdu dekorá komo ofisial den Orden di Oranje-Nassau.

## Ekshibishon
Na 1961 e tabatin su promé ekshibishon solista den Museo di Kòrsou. Despues a sigui ekshibishonnan na London (1967), Puerto Rico (1968), Gouda (1970) i Paris (1971), unda e ta risibí e "Prix La France Afrique" pa su obranan ekshibí. Na 1982 tin un di dos ekshibishon na Museo di Kòrsou na okashon di e 250 aña di eksistensia di e snoa di Willemstad, Kòrsou. Mas despues su obranan a wòrdu ekshibí entre otro na Merka, Venezia i na London, unda na 2018 a tene un exposishon retrospektivo di su obranan den e sentro kultural ‘Dutch Centre’.

## Kolekshon
Su obranan ta representa den e kolekshon priva di Prinsesa Beatrix i den kolekshonnan di varios museo, entre otro: 
* Museo di Kòrsou, Willemstad
* Museo Hudiu Kultural-Históriko di Kòrsou
* Museo Hudiu na Budapest
* Museo Hudiu na Amsterdam
* Museo Hudiu na Venezia
* Rijksmuseum Amsterdam
* Museo di Gouda
* Museo di London
* El Museo del Barrio, New York

## Literatura
* 
* 
*